Arbeiðsumhvørvislógin áleggur øllum arbeiðsplássum ella deildum, har ið 10 fólk ella fleiri arbeiða, at samskipa trygdar- og heilsuarbeiðið á arbeiðsplássinum. Treytirnar fyri, hvussu trygdar- og heilsuarbeiðið skal verða skipað, eru tengdar at, hvussu nógv fólk starvast á arbeiðsplássinum ella deildini. * Gevið gætur, at fyri arbeiði, ið heilt ella partvíst verður útint á fyribils ella skiftandi arbeiðsplássum uttan fyri fasta arbeiðsstaðið hjá virkinum, eru aðrar reglur galdandi enn tær, ið nevndar eru niðanfyri. Arbeiðspláss við færri enn 10 starvsfólkum kunnu tó av sínum eintingum velja trygdarumboð, og um fleiri arbeiðsumhvørvislig vandamál eru, verður mælt til, at arbeiðsplássið hevur eitt skipað trygdar- og heilsuarbeiði. 10 ella fleiri starvsfólk–trygdarbólkur Starvast 10-19 fólk á arbeiðsplássinum ella deildini, skal ein trygdarbólkur gerast. Trygdarbólkurin skal verða mannaður av einum trygdarumboði, sum starvsfólkini hava valt, og av arbeiðsleiðaranum á staðnum. Trygdarbólkarnir á arbeiðsplássinum virka sum sambindingarlið millum starvsfólkini, trygdarnevndina, har ein slík er, og leiðsluna á arbeiðsplássinum. Trygdarbólkurin skal: Ansa eftir, at arbeiðsviðurskiftini eru trygdarliga og heilsuliga fult forsvarlig. Ansa eftir, at arbeiðshættir og arbeiðið er trygdarliga væl fyrireikað og kann verða framst uttan vanda. Ansa eftir, at neyðug upplæring og leiðbeining verður givin. Ansa eftir, at maskinur, útgerð og tøknilig hjálpartól eru innrættað og verða nýtt trygdarliga og heilsuliga fult forsvarligt. Ávirka einstaka starvsfólkið til eina trygdar- og heilsufremjandi atferð. Kunna starvsfólk um galdandi reglur, ið eru ásettar til at fremja trygd og heilsu. Luttaka í ráðlegging av trygdar- og heilsuarbeiði á deildini/arbeiðsplássinum. Meta um trygdar- og heilsuvandar á deildini/arbeiðsplássinum sambært kunngerð um útinnan av arbeiði. Luttaka í kanningum av arbeiðsóhappum, eitringum og øðrum skaðum á arbeiðsplássinum. 20 starvsfólk ella fleiri–trygdarbólkur og trygdarnevnd Starvast 20 starvsfólk ella fleiri á arbeiðsplássinum ella deildini, skal trygdar- og heilsuarbeiðið samskipast soleiðis, at umframt trygdarbólk skal eisini ein trygdarnevnd skipast. Hetta vil siga, at fyrst verður ein ella, um neyðugt, fleiri trygdarbólkar skipaðir. Hevur arbeiðsplássið fleiri deildir ella øki, verður viðmælt, at hvør deild ella hvørt øki hevur sín egna trygdarbólk. Síðani verður ein trygdarnevnd skipað. Er bert ein trygdarbólkur, skulu báðir limirnir í hesum bólkinum saman við arbeiðsgevaranum ella einum umboði fyri arbeiðsgevaran, manna trygdarnevndina. Trygdarnevndin telur sostatt í alt 3 limir: eitt starvsfólk, ein arbeiðsleiðari/formann og ein arbeiðsgevari ella eitt umboð fyri hann. Eru tveir ella fleiri trygdarbólkar, skal trygdarnevndin verða mannað av tveimum starvsfólkaumboðum úr trygdarbólkunum, tveimum arbeiðsleiðarum/formonnum úr trygdarbólkunum umframt arbeiðsgevaranum ella einum umboði fyri arbeiðsgevaran. Trygdarnevndin telur tá í alt 5 limir: tvey starvsfólk, tveir arbeiðsleiðarar/formenn og ein arbeiðsgevara ella eitt umboð fyri hann. Limirnir í trygdarskipanini eru valdir fyri 2 ár. Afturval er loyvt, og álitisfólk kunnu vera trygdarumboð samstundis. Um ein arbeiðsleiðari ella eitt trygdarumboð fara frá sum limir í trygdarbólkinum, fara teir samstundis frá sum limir í trygdarnevndini. Sum hægsti liður í trygdarskipanini á arbeiðsplássinum, skal trygdarnevndin ráðleggja, leiða og samskipa øll tiltøk og arbeiði, ið hava týdning fyri trygdar- og heilsuarbeiðið á arbeiðsplássinum. Seta í verk tiltøk fyri at forða fyri, at arbeiðsóhapp, eitringar ella skaðar endurtaka seg. Eina ferð um árið gera eitt yvirlit yvir arbeiðsóhapp, eitringar og aðrar skaðar á arbeiðsplássinum. Halda seg kunnigan um reglur, ið eru ásettar fyri trygd og heilsu á arbeiðsplássum. Gera leiðreglur fyri upplæring og leiðbeining av nýggjum starvsfólkum og hava eftirlit við, at reglurnar verða fylgdar. Gera ein lista yvir samansetingina av trygdarskipanini og senda listan til Arbeiðs- og brunaeftirlitið. Kunna starvsfólkini á arbeiðsplássinum um, hvørjir limirnir í trygdarskipanini eru. Tilnevna ein dagligan trygdarleiðara. Hava regluligan fund í minsta lagi eina ferð í hvørjum ársfjórðingi. Minst tvær ferðir um árið hava ein felagsfund við allar trygdarbólkarnar á arbeiðsplássinum. Arbeiðsgevarin Arbeiðsgevarin skal syrgja fyri, at limirnir í trygdarbólkunum og trygdarnevndini røkja sínar skyldur, og at limirnir fáa boðið skeið, útbúgving ella aðrar førleikar, ið eru neyðug til tess at røkja uppgávurnar. Arbeiðsgevarin skal rinda fyri útreiðslurnar, ið hetta hevur við sær. Fyrimunir við at vera trygdarumboð Sum trygdarumboð ert tú tryggjaður fyri uppsøgn og øðrum skerjingum í arbeiðsviðurskiftum á sama hátt sum álitisfólk innan viðkomandi ella tilsvarandi faklig øki. Eisini skal arbeiðsgevarin, minst eina viku áðrenn trygdarumboðið verður sagt upp, kunna Arbeiðs- og brunaeftirlitið um tað, soleiðis at Arbeiðs- og brunaeftirlitið hevur møguleika at kanna viðurskiftini í sambandi við uppsøgnina. Fyrispurningar og fráboðanir til myndugleikan